Nagklub-skietery: Agt in aanhoudingFoto: (Xinhua/He Canling) (djj) Volgens plaaslike nuusberigte is die skieter nie een van die agt verdagtes nie. Die Islamitiese Staat (IS), oftewel ISIS, het vroeër verantwoordelikheid vir die aanval aanvaar. Turkye se departement van binnelandse sake het gesê tientalle mense is die afgelope week vir ondervraging ingeneem oor beweerde bande met ISIS. Volgens die departement is 147 mense ondervra en 25 is amptelik in hegtenis geneem. 38 van die 39 slagoffers is intussen geïdentifiseer. 11 van die oorledenes was Turke en die res buitelanders. Minstens 69 mense is beseer. 25 van die oorledenes was mans en 14 vroue. Die skieter het eers ŉ polisiebeampte en omstander buite die klub doodgeskiet, voordat hy op die partytjiegangers losgebrand het. Daar was glo 600 mense in die klub, wat ŉ gewilde kuierplek is vir plaaslike bekendes, waaronder sangers, akteurs en sportsterre. Die polisie ondersoek ook die moontlikheid dat dieselfde mense verantwoordelik was vir die bomontploffing op 28 Junie op die Ataturk-lughawe in Istanboel, waarin 36 mense dood en 147 beseer is.